Yritys uskoo, että koiran dna olisi voinut antaa tuloksen

MyDNApedian toimisto Espoossa sijaitsee vanhassa tiilitalossa, jonka käytävissä leijuu vieno tupakan tuoksu. Geenitestiyrityksen toimisto on raskaan metallioven takana.

MyDNApedian toimitusjohtaja Rauno Granath on suostunut kommentoimaan yrityksen myymää geenitestiä. Hän kertoo MyDNApedian olevan laajentamassa ulkomaille.

Haastattelussa Granath vakuuttaa, että yrityksen testit ovat hyvin tieteellisiä.

– Yleisesti lähdemme siitä, että perinnöllisyydellä pitäisi olla huomattava merkitys jossain tietyssä ominaisuudessa, 30–50 prosenttia, josta loput tulevat niin sanotusta ympäristötekijöistä. Kaikki perustuu tutkittuun tieteeseen.

Kerromme Granathille, että asiantuntijat ovat tästä eri mieltä. Heidän mukaansa yhden geenimerkin vaikutus voi pienimmillään olla alle prosentin.

Lisäksi asiantuntija ei löytänyt tieteellisesti merkittävää tutkimusta MyDNApedian norovirusresistenssiin liitetystä geenivariantista. Granath sanoo, ettei hän tunne kyseisen asian tutkimustaustaa, mutta yritys sanoo tarvittaessa kehittävänsä testejään.

– Jotkut osiot voivat olla jo uuden tutkimuksen ja tiedon valossa vanhentuneet. Niitä sitten korvataan ja kehitetään eteenpäin siitä mukaa, mitä nyt esimerkiksi tästä saadaan tietoa.

Granath pitää koiran dna:n lähettämistä yritykselle arveluttavana. Hän uskoo, että A olisi saattanut saada tuloksen yrityksen testistä.

– Lähtökohtaisesti oletamme, että siellä on ihmisen dna:ta. Koiralla voi olla ehkä samanlainen geenijakso, joka tietyn ihmisen geenin snippiin suunniteltu reagenssi löytää, mutta se voi olla koiralla merkitä aivan eri asioita.

Me emme tee tällä tienestejä ja tulosta, testi on yksi osa meidän kokonaisvaltaista prosessia. ― Minna Tervo, Digiterveyden toimitusjohtaja

Toimitusjohtaja pitää absurdina väitettä vääristä viitteistä

Saamme haastattelun myös Digiterveyden toimitusjohtaja Minna Tervolta. Hänen mukaansa yrityksen kehittämän geenitestin taustalla on vahva tieteellinen tutkimus.

– Kyllä nämä geenitestit perustuvat ihan tutkittuun tietoon. Emme me voi mitata geenivarianttia ja väittää, että siellä on joku yhteys siihen ominaisuuteen, ellei siellä ole tutkittua tietoa takana. Se on absurdi väite, Tervo sanoo.

Tervon mukaan yritys käyttää geenitestejä vain motivoimaan asiakkaiden elämäntapamuutoksia. Yrityksen pääasiallinen palvelu on ohjelma, joka ”perustuu osallistujien itsensä johtamisen kehittämiseen sekä tulosten mittaamiseen ja raportointiin”.

– Me emme tee tällä tienestejä ja tulosta, testi on yksi osa meidän kokonaisvaltaista prosessia. Se herättää ihmisten kiinnostusta itsessään, ja kiinnostusta kehittää omaa hyvinvointiaan.

Nordic Genex ja Evogenom halusivat kommentoida testejään meille vain sähköpostitse. Molemmat yrityksistä vakuuttivat, että niiden testit perustuvat laajaan tieteelliseen tutkimukseen.

– Myös meidän mielestä on epäeettistä myydä sellaisia testejä, jotka eivät perustu tieteelliseen tutkimukseen tai jos niissä liikaa yksinkertaistetaan asioita. Kuvaus ei onneksi koske meitä, koska meillä on joka ikisen geenin takana tieteellisiä referenssejä, Nordic Genex kertoi vastauksessaan.

Evogenomin mukaan testissä ei ole tarkoitus huijata ketään.

– Etsimme ja hyödynnämme kaupallisesti ja aktiivisesti luotettavaksi todettua kansainvälistä tutkimusta. Tällä hetkellä ohjelmistomme hyödyntävät noin 1 300:n tutkimuksen antamaa tietoa, kertoi yrityksen toimitusjohtaja sähköpostitse.

Yllättävät tulokset saapuvat näytteenantaja A:lle

Saamiemme tuloksien jälkeen päätämme lähettää näytteenantajan A:n testattavaksi vielä yhteen yritykseen. Tällä kertaa hänen näytteensä on juuri sellainen, kun yritys toivoo. Kyseessä on koirille geenitestejä myyvä kansainvälinen yritys nimeltään EasyDNA.

Tulokset tulevat kolmessa viikossa. Emme saa arviota A:n luonteenpiirteistä tai liikunnallisista taipumuksista, mutta tulokset ovat muulla tavoin yllättäviä.

Kyseessä on dna-näytteen perusteella tehty allergiatesti. Sen mukaan A on allerginen useille eri ruoka-aineille. Hän voi testin mukaan saada oireita kanasta, maitotuotteista, lohesta ja kalkkunasta. Siinä ovat kaikki A:n suosikkiherkut.

Yllättävää on se, että A on täysin terve. Hän ei ole saanut toistaiseksi oireita yhdestäkään testatusta aineesta.

A aikoo jatkaa herkkujen syömistä toistaiseksi levollisin mielin.